দুর্গাপুজোকে আগেই লম্বা করে দিয়েছেন তিনি। এবার তো মহালয়াতেই উদ্বোধনের ঢাকে কাঠি পড়ে যায়। এগিয়ে এল বড়দিনও। আজই কলকাতায় মুখ্যমন্ত্রীর হাতে উদ্বোধন হয়ে গেল বড়দিন উৎসবের। আর সেটা যিশুর জন্মের দশ দিন আগেই। ঠিক যেমন কৈলাস থেকে রওনা দেওয়ার আগেই কলকাতার মণ্ডপে পৌঁছে গিয়েছিলেন মা দুর্গা। উমার বাপের ঘর ছেড়ে ফিরে যাওয়ার শিডিউলও বছর বছর বদলে চলেছে। একই হাল বড়দিনের। এতদিন এই মেলা ছিল সাত দিনের এবার তা বেড়ে ১৬ ডিসেম্বর থেকে ২ জানুয়ারি।
শীত পড়ুক আর না পড়ুক আজ বড়দিন শুরু। কলকাতার অ্যালেন পার্কে ইতিমধ্যেই আলোর মালায় সেজে উঠেছে অ্যালেন পার্ক। প্রতি সন্ধ্যায় গান-বাজনা তো থাকবেই সঙ্গে ভুরিভোজের আয়োজনও প্রচুর। উৎসব প্রিয় বাঙালির জন্য আয়োজন এটুকুই নয়। এতদিন পার্ক স্ট্রিটের একটা অংশ সেজে উঠত বড়দিন ও নিউ ইয়ারের আলোর সাজে। আগেই সেই আলোর স্রোত চৌরঙ্গী পর্যন্ত ছড়িয়েছে। এবার তা আরও ছড়িয়ে আলোয় ভাসাবে পূর্বে মল্লিক বাজার থেকে পশ্চিমে সেন্ট পলস ক্যাথিড্রাল পর্যন্ত।